“ไฮโซม่านฟ้า” – “เก๋” เสียวสะท้าน!ก.ล.ต. เดินหน้าไต่สวนข้อเท็จจริง
“ไฮโซม่านฟ้า” - “เก๋” เสียวสะท้าน! ก.ล.ต. เดินหน้ากระบวนการไต่สวนข้อเท็จจริง
25 ส.ค. 2559

ผู้สื่อข่าวรายงานว่า จากกรณีเมื่อวันที่ 8 ส.ค.59 นายรพี สุจริตกุล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ได้เตรียมเข้าตรวจสอบการชี้ชวนการลงทุนของ น.ส.อรปภัตร จันทรสาขา หรือ “ไฮโซม่านฟ้า” หลังมีข้อสงสัยว่าเป็นการชักชวนให้เกิดการลงทุนอย่างผิดกฎหมายหรือไม่ ซึ่งหากผิดจะดำเนินการในทันที
ด้าน นายวิรไท สันติประภพ ผู้ว่าการธนาคารแห่งประเทศไทย (ธปท.) ยังชี้ว่า กรณีของไฮโซม่านฟ้าที่ชักชวนให้ร่วมลงทุนโดยให้ผลตอบแทนสูงนั้น เข้าข่ายการกระทำคล้ายแชร์ลูกโซ่ ซึ่ง ธปท. จะประสานงานกับผู้เกี่ยวข้องให้ดำเนินการทางกฎหมายต่อไป
อนึ่ง พบว่าในอินสตาแกรมของไฮโซม่านฟ้า ได้มีการชักชวนให้คนนำเงินไปลงทุนใน บริษัท ม่านฟ้า กรุ๊ป โดยระบุว่า จะนำเงินไปลงทุนในหุ้นที่มีความเสี่ยงต่ำและให้ผลตอบแทนขั้นต่ำ ร้อยละ 15 ต่อปี
 
โดยวันที่ 23 ส.ค.59 นางสาวกันยกร ศุภการค้าเจริญ ประธานเจ้าหน้าที่บริหาร บริษัท เลเดอเรอร์ (ไทยแลนด์) จำกัด ซึ่งมีการประกาศระดมเงินทุน ฝากเงินลงหุ้นในบริษัทผ่านทางสื่อสังคมออนไลน์ ในลักษณะเดียวกันกับบริษัท ม่านฟ้า กรุ๊ป ได้เข้าให้ข้อมูลกับทางการ โดยเตรียมเอกสารข้อมูลไปด้วยและมั่นใจว่าจะสามารถชี้แจงกับทางการได้ ส่วนจะมีการแถลงข่าวเพื่อชี้แจงในรายละเอียดหรือไม่นั้นต้องพิจารณาอีกครั้งหนึ่ง
 
ด้านนายปริย เตชะมวลไววิทย์ ผู้อำนวยการฝ่ายเลขาธิการและสื่อสารองค์กร สำนักงานคณะกรรมการกำกับ (ก.ล.ต.) เปิดเผยว่า ก.ล.ต.ได้รับการติดต่อจาก นางสาวกันยกร ศุภการค้าเจริญ หรือ “เก๋ เลเดอเรอร์” และเดินทางเข้ามาให้ข้อมูลเบื้องต้น ก.ล.ต.จะนำข้อมูลดังกล่าวมาพิจารณาว่ามีความผิดในข้อใดหรือไม่ซึ่งต้องใช้เวลาพิจารณา
ทั้งนี้ ในรูปแบบการระดมทุนที่มีความน่าสงสัย อาจไม่ได้เพิ่มขึ้นจากในอดีต แต่การที่สื่อสังคมออนไลน์ปัจจุบัน ทำให้สังคมได้รับรู้เรื่องราวในวงกว้าง ดังนั้นผู้ลงทุนหรือประชาชนทั่วไปต้องพิจารณาว่าการลงทุนดังกล่าว สามารถทำได้จริงหรือไม่และให้นักลงทุนใช้ดุลพินิจพิจารณาว่าเป็นจริงหรือไม่
อย่างไรก็ตาม ก่อนหน้านี้ ก.ล.ต.ได้เชิญ นางสาวกันยกร และ นางสาวอรปภัตร จันทรสาขา เข้ามาให้ข้อมูลภายใน 14 วัน แต่ในขณะนี้นางสาวอรปภัตร ยังไม่ได้มาให้ข้อมูลแต่อย่างใด
 
ล่าสุด วันนี้ (25 ส.ค.) เป็นวันครบกำหนดส่งมอบข้อมูลของ นางสาวกันยกร และ นางสาวอรปภัตร ให้กับสำนักงาน ก.ล.ต. โดยข้อมูลที่ส่งมาทั้งหมดจะครบหรือไม่ครบก็ไม่ใช่ประเด็นสำคัญ เนื่องจากทางก.ล.ต. ได้เริ่มเข้าสู่กระบวนการไต่สวนข้อมูลต่างๆ ว่าการกระทำดังกล่าวนั้นผิดพ.ร.บ.ใดหรือไม่
อนึ่ง การชักชวนให้ลงทุนทั้งผ่านนายหน้า บุคคลทั่วไป หรือบริษัทหลักทรัพย์จะต้องได้รับใบอนุญาตตามพระราชบัญญัติหลักทรัพย์และตลาดหลักทรัพย์ พ.ศ.2535 และพระราชบัญญัติสัญญาซื้อขายล่วงหน้า พ.ศ.2546 หากไม่ได้ทำตามกฎระเบียบดังกล่าวก็จะไม่ความผิดตามโทษที่ได้วางไว้